Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέσπιση του εσωτερικού κανονισμού της επιτροπής του Ευρωπαϊκού Ταμείου Ανάπτυξης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στα πλαίσια της Επιτροπής συστήνεται επιτροπή του Ευρωπαϊκού Ταμείου Ανάπτυξης (ΕΤΑ), για τους πόρους του Ευρωπαϊκού Ταμείου Ανάπτυξης τους οποίους διαχειρίζεται, βάσει του άρθρου 21 της εσωτερικής συμφωνίας της 18ης Σεπτεμβρίου 2000 [1] σχετικά με τη συμφωνία εταιρικής σχέσης μεταξύ της Κοινότητας και των κρατών μελών της, που υπογράφτηκε στο Κοτονού στις 23.06.2000

[1] Εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, σχετικά με τη χρηματοδότηση και τη διαχείριση των ενισχύσεων της Κοινότητας στα πλαίσια του χρηματοδοτικού πρωτοκόλλου και της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της, που υπογράφτηκε στο Κοτονού (Μπενίν), στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ (ΕΕ L 317, της 15.12.2000, σ. 355)

Η εσωτερική συμφωνία θα τεθεί σε ισχύ αφού ολοκληρωθούν οι διαδικασίες επικύρωσης. Ωστόσο, με απόφαση των αντιπροσώπων των κρατών μελών που συνήλθαν στα πλαίσια του Συμβουλίου της 3ης Οκτωβρίου 2000 [2], προβλέπεται η προσωρινή εφαρμογή ορισμένων διατάξεων της εσωτερικής αυτής συμφωνίας, συμπεριλαμβανομένων των άρθρων 21 (δημιουργία της επιτροπής) και 27 (λειτουργία της επιτροπής).

[2] Απόφαση των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου της 3ης Οκτωβρίου 2000, για την προσωρινή εφαρμογή της εσωτερικής συμφωνίας μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, σχετικά με τη χρηματοδότηση και τη διαχείριση των ενισχύσεων της Κοινότητας στα πλαίσια του χρηματοδοτικού πρωτοκόλλου και της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της, που υπογράφτηκε στο Κοτονού (Μπενίν), στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ (ΕΕ L 317, της 15.12.2000, σ. 354)

Σύμφωνα με την παράγραφο 2 του άρθρου 21 της εσωτερικής συμφωνίας, το Συμβούλιο, αποφασίζοντας με ομοφωνία, πρέπει να θεσπίσει τον εσωτερικό κανονισμό της επιτροπής ΕΤΑ.

Είναι λοιπόν αναγκαίο η Κοινότητα να υιοθετήσει τον νέο εσωτερικό κανονισμό της επιτροπής ΕΤΑ, ο οποίος θα επιτρέψει στην τελευταία να αναλάβει τα καθήκοντα που της ανατίθενται με την εσωτερική συμφωνία.

Σε σχέση με τον παλαιό κανονισμό της επιτροπής, το σχέδιο κανονισμού που επισυνάπτεται στην παρούσα πρόταση απόφασης προσαρμόζεται στις σχετικές με αυτόν διατάξεις της νέας εσωτερικής συμφωνίας. Επίσης, στη σύνταξη του κανονισμού αυτού, λαμβάνονται υπόψη οι στόχοι της απλούστευσης και οι προσπάθειες εναρμόνισης που αναλήφθηκαν στο πλαίσιο της επιτροπολογίας και, κυρίως, ο τυποποιημένος εσωτερικός κανονισμός που έχει εγκριθεί από την Επιτροπή για το σκοπό αυτό.

Για τους λόγους αυτούς, η Επιτροπή προτείνει στο Συμβούλιο την έκδοση της συνημμένης απόφασης.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέσπιση του εσωτερικού κανονισμού της επιτροπής του Ευρωπαϊκού Ταμείου Ανάπτυξης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την εσωτερική συμφωνία για τη χρηματοδότηση και τη διαχείριση των ενισχύσεων της Κοινότητας, που υπογράφτηκε στις Βρυξέλλες στις 18 Σεπτεμβρίου 2000 [3] και, ιδίως, το άρθρο 21 παράγραφος 2,

[3] ΕΕ αριθ. L 317 της 15.12.2000, σ. 355

την πρόταση της Επιτροπής,

(1) εκτιμώντας ότι εναπόκειται στο Συμβούλιο η έκδοση του εσωτερικού κανονισμού της επιτροπής του Ευρωπαϊκού Ταμείου Ανάπτυξης,

ΑΠΟΦΑΣΙΖΕΙ:

Άρθρο 1

Θεσπίζεται ο εσωτερικός κανονισμός της επιτροπής του Ευρωπαϊκού Ταμείου Ανάπτυξης, όπως εμφαίνεται στο παράρτημα.

Άρθρο 2

Η παρούσα απόφαση αρχίζει να ισχύει από την ημέρα της δημοσίευσής της στην Επίσημη Εφημερίδα.

Άρθρο 3

Μέχρι να αρχίσει να ισχύει η εσωτερική συμφωνία, ο παρών εσωτερικός κανονισμός δεν εφαρμόζεται για τις ανάγκες κατάρτισης προγραμμάτων που προβλέπονται στο άρθρο 1, παράγραφοι 1 και 2 της απόφασης 2000/770/ΕΚ των αντιπροσώπων των κυβερνήσεων των κρατών μελών, που συνεδρίασαν στα πλαίσια του Συμβουλίου της 3ης Οκτωβρίου 2000 [4].

[4] Απόφαση των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για την εφαρμογή ορισμένων διατάξεων της εσωτερικής συμφωνίας σχετικά με τη χρηματοδότηση και διαχείριση των ενισχύσεων της Κοινότητας, που υπογράφτηκε στις Βρυξέλλες, στις 18 Σεπτεμβρίου 2000 (ΕΕ L 317, της 15/12/2000, σ. 354).

Βρυξέλλες, [...]

Για το Συμβούλιο

Ο Πρόεδρος

[...]

ΠΑΡΑΡΤΗΜΑ ΕΣΩΤΕΡΙΚΟΣ ΚΑΝΟΝΙΣΜΟΣ της επιτροπής του Ευρωπαϊκού Ταμείου Ανάπτυξης

Άρθρο 1

Σύγκληση

1. Η επιτροπή συγκαλείται από τον πρόεδρό της, είτε με πρωτοβουλία του, είτε κατόπιν αιτήσεως κράτους μέλους.

2. Μπορούν να συγκληθούν κοινές συνεδριάσεις της επιτροπής με άλλες επιτροπές για ζητήματα που αφορούν τις αντίστοιχες αρμοδιότητές τους.

Άρθρο 2

Ημερήσια διάταξη

1. Ο πρόεδρος καταρτίζει την ημερήσια διάταξη και την υποβάλλει στην επιτροπή.

2. Στην ημερήσια διάταξη, γίνεται διάκριση μεταξύ :

- των σχεδίων προς λήψη μέτρων για τα οποία ζητείται η γνώμη της επιτροπής δυνάμει της εσωτερικής συμφωνίας,

- των υπολοίπων ζητημάτων, που υποβάλλονται στην επιτροπή δυνάμει της εσωτερικής συμφωνίας.

3. Κάθε αντιπροσωπεία μπορεί να ζητήσει την εγγραφή κάποιου σημείου στην ημερήσια διάταξη των συνεδριάσεων της επιτροπής. Οι σχετικές με το σημείο αυτές πληροφορίες μπορούν να δίδονται προφορικά.

Άρθρο 3

Διαβίβαση στα μέλη της επιτροπής

1. Η σύγκληση, η ημερήσια διάταξη και τα σχέδια μέτρων για τα οποία ζητείται η γνώμη της επιτροπής, καθώς και κάθε άλλο σχετικό με αυτά έγγραφο διαβιβάζονται από τον πρόεδρο στα μέλη της επιτροπής μέσω της γραμματείας, κατά γενικό κανόνα, το αργότερο 14 ημερολογιακές ημέρες πριν από την ημερομηνία της συνεδρίασης.

2. Σε επείγουσες περιπτώσεις και όταν τα προς θέσπιση μέτρα πρέπει να εφαρμοστούν αμέσως, ο πρόεδρος μπορεί, κατόπιν αιτήσεως μέλους της επιτροπής ή με δική του πρωτοβουλία, να συντμήσει την προθεσμία διαβίβασης που προβλέπεται στην προηγούμενη παράγραφο μέχρι 5 ημερολογιακές ημέρες πριν από την ημερομηνία της συνεδρίασης.

3. Σε περίπτωση έσχατης ανάγκης, ο πρόεδρος μπορεί να μην τηρήσει τις προθεσμίες που προβλέπονται στις παραγράφους 1 και 2.

4. Όσον αφορά τα σχέδια μέτρων που πρόκειται να υποβληθούν στην επιτροπή με την προφορική διαδικασία, δυνάμει της εσωτερικής συμφωνίας, οι αντιπροσωπείες γνωρίζουν γραπτώς, στη γραμματεία της επιτροπής, 4 εργάσιμες ημέρες τουλάχιστον πριν από την ημερομηνία της συνεδρίασης:

- εκείνα για τα οποία μπορούν ήδη να εκφράσουν τη συμφωνία τους και τα οποία προτείνουν να εγγραφούν ως σημείο A (με ή χωρίς παρατηρήσεις ή αιτήσεις για συμπληρωματικές πληροφορίες) στην ημερήσια διάταξη που προβλέπεται στο άρθρο 4, παράγραφος 1, καθώς και

- εκείνα για τα οποία εκτιμούν ότι είναι αναγκαίο να διεξαχθεί συζήτηση και προτείνουν να εγγραφούν ως σημείο B.

Οι αντιπροσωπείες διατυπώνουν επίσης, γραπτώς, στην ίδια προθεσμία, τις παρατηρήσεις τους και τις αιτήσεις τους για συμπληρωματικές πληροφορίες.

Οι συμπληρωματικές πληροφορίες και οι απαντήσεις στις διατυπούμενες παρατηρήσεις παρέχονται από την Επιτροπή, στο μέτρο του δυνατού, γραπτώς και πριν από τη συνεδρίαση της επιτροπής.

Άρθρο 4

Γνώμη της επιτροπής

1. Η επιτροπή συνέρχεται στις περιπτώσεις και σύμφωνα με τις διαδικασίες που προβλέπονται στην εσωτερική συμφωνία. Όταν η επιτροπή συνέρχεται για την έκφραση γνώμης, συζητά υπό τους όρους και σύμφωνα με τη διαδικασία που προβλέπονται αντίστοιχα στα άρθρα 21 και 27 της εσωτερικής συμφωνίας.

2. Όταν γίνεται χρήση της προφορικής διαδικασίας :

α) Ο πρόεδρος, με πρωτοβουλία του ή κατόπιν αιτήσεως κράτους μέλους, μπορεί να επαναφέρει προς ψηφοφορία ένα σημείο της ημερήσιας διάταξης στο τέλος της συνεδρίασης ή σε μια επόμενη συνεδρίαση:

- εάν κατά τη διάρκεια της συνεδρίασης επήλθε κάποια ουσιαστική τροποποίηση στο σχέδιο,

- εάν το κείμενο του σχεδίου υποβλήθηκε στην επιτροπή κατά τη διάρκεια της συνεδρίασης.

β) Σε περίπτωση ιδιαίτερων δυσκολιών, ο πρόεδρος μπορεί να παρατείνει τη συνεδρίαση μέχρι την επόμενη ημέρα.

Άρθρο 5

Αντιπροσώπευση και απαρτία

1. Κάθε αντιπροσωπεία κράτους μέλους θεωρείται ως μέλος της επιτροπής. Η αντιπροσωπεία κάθε μέλους περιορίζεται σε ένα άτομο. Με έγκριση του προέδρου, οι αντιπροσωπείες μπορούν να συνοδεύονται από εμπειρογνώμονες με έξοδα του υπόψη κράτους μέλους.

2. Η αντιπροσωπεία κράτους μέλους μπορεί να αναλάβει, εφόσον συντρέχει περίπτωση, την αντιπροσώπευση και άλλου, ενός μόνο, κράτους μέλους. Ο πρόεδρος της επιτροπής ενημερώνεται σχετικά γραπτώς, από τη Μόνιμη Αντιπροσωπεία του αντιπροσωπευόμενου κράτους μέλους.

3. Η απαρτία που απαιτείται για την επικύρωση των συζητήσεων της επιτροπής είναι εκείνη που επιτρέπει την έκφραση γνώμης με την πλειοψηφία που προβλέπεται για το σκοπό αυτό από την εσωτερική συμφωνία.

Άρθρο 6

Αποδοχή συμμετοχής τρίτων

1. Ο πρόεδρος μπορεί να αποφασίσει να ακουστούν και οι απόψεις εμπειρογνωμόνων για συγκεκριμένα σημεία, κατόπιν αιτήσεως κράτους μέλους ή με πρωτοβουλία του.

2. Οι εμπειρογνώμονες αυτοί δεν παρίστανται και δεν συμμετέχουν στη διαδικασία της ψηφοφορίας της επιτροπής.

Άρθρο 7

Γραπτή διαδικασία

1. Όσον αφορά τα σχέδια μέτρων που υποβάλλονται με γραπτή διαδικασία, οι αντιπροσωπείες έχουν προθεσμία 14 ημερολογιακών ημερών από την αποστολή του σχεδίου μέτρων για να πάρουν θέση. Κάθε μέλος της επιτροπής που δεν κάνει γνωστή την αντίθεσή του ή τη βούλησή του να απόσχει από την έκφραση γνώμης για το σχέδιο μέτρων μέσα στην καθοριζόμενη στην ανακοίνωση προθεσμία θεωρείται ότι συμφωνεί με το σχέδιο.

Στην περίπτωση επείγοντος ή έσχατης ανάγκης, εφαρμόζονται οι προθεσμίες που προβλέπονται στις παραγράφους 2 και 3 του άρθρου 3.

2. Ωστόσο, εάν ένα μέλος της επιτροπής ζητήσει το σχέδιο μέτρων να εξεταστεί κατά τη διάρκεια συνεδρίασης της επιτροπής, η γραπτή διαδικασία κλείνει χωρίς αποτέλεσμα και το σχέδιο μέτρων παραπέμπεται στην προσεχή συνεδρίαση της επιτροπής.

Άρθρο 8

Γραμματεία

Τη γραμματεία της επιτροπής αναλαμβάνουν οι υπηρεσίες της Επιτροπής.

Άρθρο 9

Πρακτικά και απολογισμός των συνεδριάσεων

Με ευθύνη του προέδρου, σε κάθε συνεδρίαση τηρούνται πρακτικά που περιλαμβάνουν κυρίως τις γνώμες που διατυπώθηκαν για τα σχέδια μέτρων που αναφέρονται στο άρθρο 2 και, εφόσον συντρέχει περίπτωση, τις απόψεις που εκφράστηκαν σε ζητήματα που τέθηκαν εκτός διαδικασίας διατύπωσης γνώμης. Τα πρακτικά διαβιβάζονται στα μέλη της επιτροπής μέσα σε 14 ημερολογιακές ημέρες.

Τα μέλη ενημερώνουν τον πρόεδρο, γραπτώς, για ενδεχόμενες παρατηρήσεις τους. Η επιτροπή ενημερώνεται σχετικά. Σε περίπτωση διαφωνίας, η προτεινόμενη τροποποίηση αποτελεί αντικείμενο συζήτησης στους κόλπους της επιτροπής. Εάν η διαφωνία συνεχίζει να υφίσταται, η τροποποίηση αυτή επισυνάπτεται ως παράρτημα στα πρακτικά.

Η Επιτροπή θα παρουσιάζει στην επιτροπή, σε κάθε συνεδρίαση και για την προηγούμενη περίοδο, κατάλογο των αποφάσεων που έλαβε βάσει των ακόλουθων άρθρων της εσωτερικής συμφωνίας : 24 2 β). 24 3. 24 4 και 25 3, πρώτη παύλα.

Άρθρο 10

Κατάλογος παρουσιών

1. Σε κάθε συνεδρίαση της επιτροπής, ο πρόεδρος συντάσσει κατάλογο παρουσιών προσδιορίζοντας τις αρχές ή τα όργανα στα οποία υπάγονται οι συμμετέχοντες.

2. Στην αρχή κάθε συνεδρίασης, κάθε διορισμένο μέλος του οποίου η συμμετοχή στις εργασίες της επιτροπής ενδέχεται να εγείρει θέμα σύγκρουσης συμφερόντων για κάποιο συγκεκριμένο σημείο της ημερήσιας διάταξης, υποχρεούται να το αναφέρει στον πρόεδρο της επιτροπής.

3. Τα μέλη των αντιπροσωπειών που δεν ανήκουν σε αρχή ή όργανο κράτους μέλους υπογράφουν δήλωση με την οποία πιστοποιούν ότι η συμμετοχή τους δεν εγείρει πρόβλημα σύγκρουσης συμφερόντων.

Σε περίπτωση μιας τέτοιας σύγκρουσης συμφερόντων, το μέλος δεν συμμετέχει στα υπόψη σημεία της ημερήσιας διάταξης κατόπιν αιτήσεως του προέδρου.

Άρθρο 11

Αλληλογραφία

1. Η αλληλογραφία σχετικά με την επιτροπή απευθύνεται στην Επιτροπή, υπόψη της γραμματείας της επιτροπής.

2. Η αλληλογραφία που απευθύνεται από τη γραμματεία στα μέλη της επιτροπής αποστέλλεται και στη Μόνιμη Αντιπροσωπεία του υπόψη κράτους μέλους.

3. Πλην εξαιρετικών περιπτώσεων, η αλληλογραφία μεταξύ της Επιτροπής και των μελών της επιτροπής διακινείται, και προς τις δύο κατευθύνσεις, μέσω του ηλεκτρονικού συστήματος που προβλέπεται για το σκοπό αυτό.

Άρθρο 12

Διαφάνεια

1. Οι αρχές και οι όροι σχετικά με την πρόσβαση του κοινού στα έγγραφα της επιτροπής είναι εκείνοι που ορίζονται στον κανονισμό (ΕΚ) αριθ. 1049/2001 [5]. Εναπόκειται στην Επιτροπή να αποφασίζει σχετικά με τις αιτήσεις πρόσβασης στα έγγραφα αυτά. Στις περιπτώσεις όπου η αίτηση απευθύνεται σε κράτος μέλος, το τελευταίο υποχρεούται να συμμορφώνεται με τις διατάξεις του άρθρου 5 του προαναφερθέντος κανονισμού.

[5] Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30 Μαΐου 2001, ΕΕ L 145 της 31.5.2001, σ. 43

2. Οι συζητήσεις της επιτροπής έχουν εμπιστευτικό χαρακτήρα.

Άρθρο 13

Δαπάνες λειτουργίας

1. Οι δαπάνες λειτουργίας της επιτροπής, συμπεριλαμβανομένων των εξόδων ταξιδίων ενός συμμετέχοντος ανά κράτος μέλος, βαρύνουν την Επιτροπή.

2. Η Επιτροπή εξουσιοδοτείται να επιστρέφει τα έξοδα ταξειδίου και διαμονής των εμπειρογνωμόνων που καλούνται σύμφωνα με το άρθρο 6.

3. Η Επιτροπή θέτει στη διάθεση της επιτροπής τους αναγκαίους χώρους και μέσα για τη λειτουργία της